Komission asetus (EY) N:o 850/2000, annettu 27 päivänä huhtikuuta 2000, tiettyjen tuoreiden melonien ja vesimelonien kaupan pitämisen vaatimuksista annetun asetuksen (EY) N:o 1093/97 muuttamisesta



Virallinen lehti nro L 103 , 28/04/2000 s. 0021 - 0021



Komission asetus (EY) N:o 850/2000, annettu 27 päivänä huhtikuuta 2000, tiettyjen tuoreiden melonien ja vesimelonien kaupan pitämisen vaatimuksista annetun asetuksen (EY) N:o 1093/97 muuttamisesta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96(1), sellaisena kuin se on viimeksi muutettuna asetuksella (EY) N:o 1257/1999(2), ja erityisesti sen 2 artiklan 2 kohdan, sekä katsoo seuraavaa: (1) Tiettyjen tuoreiden melonien ja vesimelonien kaupan pitämisen vaatimuksista 16 päivänä kesäkuuta 1997 annetun komission asetuksen (EY) N:o 1093/97(3) liitteessä I säädetään melonien kokoluokittelusta ja merkitsemisestä. (2) Maailmanmarkkinoiden avoimuuden takaamiseksi on suotavaa tiukentaa asetuksen (EY) N:o 1093/97 liitteessä I säädettyjä tasalaatuisuusvaatimuksia. Yhdistyneiden Kansakuntien ja Euroopan talouskomission meloneille suosittelemissa vaatimuksissa vahvistetaan Charentais-lajikkeen meloneille tiukemmat koon tasalaatuisuutta koskevat vaatimukset. (3) Melonimarkkinoiden ja melonien aistinvaraisten ominaisuuksien välillä on yleensä välitön suhde. Aistinvaraiset ominaisuudet vaihtelevat suuresti. Alalle olisi annettava mahdollisuus ilmoittaa kypsyyden oleellisia arviointiperusteita koskevia merkintöjä, jotta kuluttaja saisi hedelmiä ostaessaan vapaasti valita hänelle parhaiten sopivan aistinvaraisen laadun. (4) Tässä asetuksessa säädetyt toimenpiteet ovat tuoreiden hedelmien ja vihannesten hallintokomitean lausunnon mukaiset, ON ANTANUT TÄMÄN ASETUKSEN: 1 artikla Muutetaan asetuksen (EY) N:o 1093/97 liite I seuraavasti: 1) Korvataan III osaston (Kokolajittelua koskevat määräykset) kolmas ja neljäs kohta seuraavasti: "Kokolajittelun tapahtuessa painon perusteella suurimman melonin paino ei pakkauksessa saa ylittää 50 prosentilla (Charantais-lajikkeen melonien osalta 30 prosentilla) pienimmän melonin painoa. Kokolajittelun tapahtuessa halkaisijan perusteella suurimman melonin halkaisija ei pakkauksessa saa ylittää yli 20 prosentilla (Charantais-lajikkeen melonien osalta 10 prosentilla) pienimmän melonin halkaisijaa". 2) Lisätään VI osaston (Merkitsemistä koskevat määräykset) D kohtaan luetelmakohta seuraavasti: "- refraktometrilla mitattu ja Brix-arvona ilmaistu sokerin vähimmäispitoisuus (vapaaehtoinen)". 2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan sen voimaantulokuukautta seuraavan toisen kuukauden ensimmäisestä päivästä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 27 päivänä huhtikuuta 2000. Komission puolesta Franz Fischler Komission jäsen (1) EYVL L 297, 21.11.1996, s. 1. (2) EYVL L 160, 26.6.1999, s. 80. (3) EYVL L 158, 17.6.1997, s. 21.